
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētājs Edgars Puriņš
Komisijas locekļi Andrejs Vanags kā patērētāju interešu pārstāvis un Kristīne Detkova kā komersantu interešu pārstāvis izskatīja strīdu starp patērētāju un sabiedrību saistībā ar redzi koriģējošo briļļu neatbilstību lietošanai.

No lietas materiāliem izriet, ka patērētāja 2025. gada 30. septembrī iegādājās redzi koriģējošās brilles par 320,40 EUR. Pēc briļļu saņemšanas patērētāja konstatēja būtisku diskomfortu – spiedienu un sāpes deguna un ausu rajonā, kas parādās neilgi pēc briļļu uzlikšanas. Patērētāja vairākkārt vērsās sabiedrībā briļļu regulēšanai (30.09.2025., 05.10.2025., 06.10.2025.), taču diskomforts netika novērsts. 2025. gada 8. oktobrī patērētāja iesniedza sabiedrībai pretenziju, pieprasot līguma atcelšanu un samaksātās summas atmaksu. 2025. gada 20. oktobrī sabiedrība atteica prasību, norādot, ka brilles izgatavotas pēc individuāla pasūtījuma un neatbilstība nav konstatēta. Patērētāja 2025. gada 20. oktobrī iesniedza atkārtotu pretenziju, uz kuru sabiedrība atbildi nesniedza. Patērētāja vērsās PTAC, bet starpniecības ceļā strīdu atrisināt neizdevās. Patērētāja lūdz Komisiju atcelt līgumu un atmaksāt 320,40 EUR.

Sabiedrība lietā ir sniegusi skaidrojumu, kurā norāda, ka brilles izgatavotas atbilstoši līguma noteikumiem, pamatojoties uz patērētājas recepti un individuāli izvēlēto ietvaru. Sabiedrība norāda, ka patērētājai tika nodrošināta iespēja ietvaru piemērīt, izpētīt un brīvi izvēlēties. Sabiedrība uzsver, ka briļļu ietvars ir sertificēts, atbilst normatīvajiem aktiem un optometrists vairākkārt pārbaudījis briļļu atbilstību. Sabiedrība uzskata, ka diskomforts saistīts ar patērētājas individuālajām anatomiskajām īpatnībām, nevis preces neatbilstību, un tādēļ atsaka prasību par līguma atcelšanu un naudas atmaksu.

Komisija, izvērtējot lietā esošos apstākļus, secina, ka strīds ir par preces kvalitāti un tās atbilstību līguma noteikumiem. Patērētāja norāda uz funkcionālu neatbilstību – brilles nav lietojamas paredzētajam mērķim, jo rada sāpes un spiedienu, kas nav novēršams ar regulēšanu. Sabiedrība savukārt norāda, ka neatbilstība nav konstatēta un brilles atbilst līgumam.

Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Savukārt, atbilstoši PTAL 28. panta piektajai daļai, patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci.

Komisija norāda, ka PTAL 14. panta sestā daļa, kas paredz, ka patērētājam nav tiesību atteikties no līguma par preci, kas izgatavota pēc patērētāja individuāla pasūtījuma, attiecas tikai uz atteikuma tiesībām, kuras patērētājs var izmantot bez pamatojuma. Šī norma neierobežo patērētāja tiesības prasīt līguma atcelšanu preces neatbilstības dēļ, ja prece nav derīga paredzētajam mērķim vai neatbilst līguma noteikumiem. Līdz ar to individuāla pasūtījuma statuss neizslēdz sabiedrības atbildību par neatbilstību saskaņā ar PTAL 13., 14. un 28. pantu.

Komisija konstatē, ka patērētāja vairākkārt ir vērsusies sabiedrībā ar lūgumu novērst konstatēto neatbilstību, taču sabiedrība nav spējusi nodrošināt briļļu lietošanu bez sāpēm un diskomforta. Sabiedrība pati atzīst, ka diskomforts saglabājas, un to skaidro ar patērētājas anatomiskajām īpatnībām, kas apliecina, ka neatbilstību nav iespējams novērst ar regulēšanu. Komisijas norāda, ka preces neatbilstība patērētājas individuālajām anatomiskajām īpatnībām, it sevišķi, izgatavojot preci pēc individuāla pasūtījuma, arī ir uzskatāma par preces neatbilstību līguma noteikumiem PTAL 14. panta izpratnē.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 
nolemj:
apmierināt patērētājas prasību.

Atcelt līgumu ar sabiedrību un atmaksāt patērētājai 320,40 EUR.
Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.
Komisijas priekšsēdētājs	Edgars Puriņš
Šis dokuments ir parakstīts ar drošu elektronisko parakstu un satur laika zīmogu.

